

REPUBLIKA HRVATSKA

DRŽAVNI URED ZA REVIZIJU

KLASA: 008-01/23-04/1

URBROJ: 613-01-10-23-6

Zagreb, 20. prosinca 2023.

 – za objavu, odmah –

PRIOPĆENJE ZA MEDIJE

**DOSTAVA IZVJEŠĆA HRVATSKOM SABORU**

 Državni ured za reviziju (dalje u tekstu: Ured) 20. prosinca 2023. dostavio je **Hrvatskom saboru**:

– Objedinjeno izvješće o obavljenim **financijskim revizijama političkih stranaka i nezavisnih zastupnika za 2022.**, u čijem su prilogu 53 pojedinačna izvješća

– Objedinjeno izvješće o obavljenim **revizijama učinkovitosti upravljanja građevinama za navodnjavanje i mješovitim melioracijskim građevinama u Republici Hrvatsko**j, u čijem je prilogu 12 pojedinačnih izvješća

– devet izvješća o obavljenoj **financijskoj reviziji** koja se odnose na **šest jedinica lokalne i područne (regionalne) samouprave** (Krapinsko-zagorska županija, gradovi Šibenik i Zabok te tri općine: Donji Andrijevci, Kumrovec i Seget) te **tri trgovačka društva u vlasništvu lokalnih jedinica** (Čistoća Cetinske krajine d.o.o., Sinj, Našički vodovod d.o.o. i Vodovod Dubrovnik d.o.o.)

– te jedno izvješće o **obavljenoj reviziji usklađenosti** koje se odnosi na proračunskog korisnika državnog proračuna, Hrvatsku energetsku regulatornu agenciju.

 Izvješća su istoga dana objavljena na mrežnim stranicama Ureda, [www.revizija.hr](http://www.revizija.hr), te dostavljena **Državnom odvjetništvu Republike Hrvatske**.

 Osim izvješća o obavljenoj reviziji, DORH-u su dostavljene obavijesti i dokumentacija za sve subjekte koji nisu proveli naloge i preporuke u rokovima i na način naveden u planu provedbe naloga i preporuka, odnosno za dvije lokalne jedinice, jedno ministarstvo, 32 političke stranke i jednog nezavisnog zastupnika te za sve subjekte za koje je Ured utvrdio nepravilnosti u poslovanju koje imaju obilježja povrede Zakona o financiranju političkih aktivnosti, izborne promidžbe i referenduma, odnosno za 36 političkih stranaka i tri nezavisna zastupnika.

 DORH-u je dostavljena i cjelokupna dokumentacija prikupljena u obavljanju revizije koja se odnosi na nepravilnosti utvrđene za Hrvatsku energetsku regulatornu agenciju, kojoj je izraženo nepovoljno mišljenje o usklađenosti poslovanja.

**I. FINANCIJSKE REVIZIJE**

Financijskim revizijama provjeravaju se **financijski izvještaji i usklađenost poslovanja s propisima i unutarnjim aktima i o tome izražavaju dva mišljenja** (mišljenje može biti bezuvjetno, uvjetno, suzdržano, nepovoljno).

 **Političke stranke i nezavisni zastupnici**

 Financijskom revizijom za 2022. obuhvaćeno je **48** **političkih stranaka i pet nezavisnih zastupnika**,koji su u 2022. ostvarili prihode iznad 100.000,00 kn.

 **O financijskim izvještajima** političkih stranaka izraženo je **29 bezuvjetnih i 19 uvjetnih mišljenja,** a **o usklađenosti poslovanja 43 bezuvjetna i pet uvjetnih mišljenja.**

 **O financijskim izvještajima** nezavisnih zastupnika **izražena su četiri bezuvjetna i jedno uvjetno mišljenje, a o usklađenosti poslovanja pet bezuvjetnih mišljenja.**

 Ciljevi revizije bili su provjeriti:

– istinitost i vjerodostojnost financijskih izvještaja

– primjenu zakona i drugih propisa u vezi s organizacijom i

 financijsko-računovodstvenim poslovanjem

– pravilnost stjecanja prihoda

– pravilnost ostvarenja rashoda, odnosno provjeriti jesu li financijska sredstva korištena isključivo za ostvarenje ciljeva utvrđenih programom (*političke stranke i nezavisnog zastupnika*) i statutom (*političke stranke*)

– provedbu naloga i preporuka iz prošle revizije

– pravilnost izvršenja drugih transakcija.

 Kao i prošlih godina, nepravilnosti i propusti najčešće se pojavljuju u područjima **računovodstvenog poslovanja i financijskih izvještaja**.

 Kod **najvećeg broja političkih stranaka**, između ostalog, utvrđene su sljedeće nepravilnosti:

* temeljni financijski izvještaji nisu sastavljeni na propisani način odnosno podaci

 iskazani u financijskim izvještajima nisu točni i istiniti, kao ni istovjetni podacima

 evidentiranima u poslovnim knjigama

* bilješke uz financijske izvještaje nisu potpune
* nisu ustrojene sve propisane poslovne knjige, a izravnim raščlanjivanjem stavki

 glavne knjige nisu osigurani potrebni podaci

* prihodi i rashodi nisu evidentirani u poslovnim knjigama ni iskazani u financijskim

 izvještajima na računima propisanim računskim planom za neprofitne organizacije

* pojedini računi (knjigovodstvene isprave) na temelju kojih je obavljeno

 evidentiranje poslovnih događaja nisu prethodno ovjereni ni kontrolirani ili na

računima nisu navedene aktivnosti na koje se poslovni događaj odnosi te se ne može potvrditi jesu li sredstva korištena za ostvarivanje ciljeva utvrđenih godišnjim programom rada i financijskim planom u skladu s odredbama Zakona o financiranju političkih aktivnosti, izborne promidžbe i referenduma

* blagajničko poslovanje nije vođeno uredno
* popis imovine i obveza nije u cijelosti obavljen u skladu s propisima.

Tijekom revizije provjeravaju se, između ostalog, i dobrovoljni prilozi (donacije) kao područje visokog rizika, s obzirom na to da mogu biti povezani s neetičnim postupanjem donatora. Ured provjerava jesu li donatori političkih stranaka ujedno bili i dobavljači drugih subjekata za koje je Ured obavio reviziju (*ministarstvima, trgovačkim društvima, lokalnim jedinicama*) te jesu li utvrđene nepravilnosti u vezi s provođenjem postupaka javne nabave (koje je također područje visokog rizika). Analizom podataka prikupljenih tijekom obavljanja revizije utvrđeno je da nije bilo nepravilnosti koje bi ukazivale na neetično ponašanje pri odabiru dobavljača – donatora političkih stranaka.

 Revizijom **nezavisnih zastupnika** nisu utvrđene nepravilnosti i propusti koje bi utjecale na istinitost i realnost financijskih izvještaja te usklađenost poslovanja, osim u dijelu koji se odnosi na računovodstveno poslovanje i financijske izvještaje nezavisne zastupnice.

 Za sve utvrđene nepravilnosti i propuste **dano je 266 naloga i preporuka** (političkim strankama 256, a nezavisnim zastupnicima deset), čija bi provedba pridonijela istinitom, pouzdanom i točnom iskazivanju prihoda, rashoda, imovine, obveza i vlastitih izvora te povećanju usklađenosti poslovanja s propisima i unutarnjim aktima, kao i učinkovitijem korištenju sredstava.

 Osim toga, utvrđeno je da je, od 334 naloga i preporuke danih u prošlim revizijama (odnose se na svih 48 političkih stranaka), **148 provedeno**, **89 nije provedeno**, **87 je djelomično provedeno ili u postupku provedbe**, dok zbog promijenjenih okolnosti odnosno neprovođenja aktivnosti **nije primjenjivo deset naloga i preporuka**.

**Jedinice lokalne i područne (regionalne) samouprave**

Obavljenom financijskom revizijom obuhvaćeni su financijski izvještaji i poslovanje **Krapinsko-zagorske županije, gradova Šibenika** i **Zaboka** te triju općina: **Donji Andrijevci, Kumrovec** i **Seget.**

Ciljevi revizije bili su provjeriti:

– istinitost i vjerodostojnost financijskih izvještaja

– usklađenost poslovanja sa zakonima i drugim propisima koji imaju značajan utjecaj na poslovanje

– provedbu naloga i preporuka iz prošle revizije

– druge aktivnosti u vezi s poslovanjem.

Županiji i gradovima izražena su **bezuvjetna mišljenja o financijskim izvještajima i usklađenosti poslovanja.** Općinama su izražena **uvjetna mišljenja o usklađenosti poslovanja, a bezuvjetna i uvjetna o financijskim izvještajima**.

Na uvjetno mišljenje o usklađenosti poslovanja utjecale su nepravilnosti uočene kod naplate potraživanja (nisu poduzimane dostatne mjere), u području komunalnog gospodarstva (u dijelu sadržaja programa održavanja i povjeravanja obavljanja komunalnih djelatnosti) te kod javne nabave (u dijelu planiranja nabave i vođenja evidencija o provedenim postupcima nabave).

Za utvrđene nepravilnosti i propuste ovim subjektima dano je **50 naloga i 21 preporuka.**

**Trgovačka društva u vlasništvu lokalnih jedinica**

**Za tri trgovačka društva u vlasništvu lokalnih jedinica** izražena su **uvjetna mišljenja** i o financijskim izvještajima i o usklađenosti poslovanja.

 **Ciljevi revizije** bili su:

* provjeriti istinitost i vjerodostojnost financijskih izvještaja
* provjeriti usklađenost poslovanja sa zakonima i drugim propisima koji imaju

 značajan utjecaj na poslovanje

* provjeriti provedbu naloga i preporuka iz prošle revizije
* provjeriti druge aktivnosti u vezi s poslovanjem subjekta.

Utvrđene nepravilnosti odnosile su se na sustav unutarnjih kontrola, planiranje, računovodstveno poslovanje i financijske izvještaje, prihode i potraživanja, rashode i obveze te javnu nabavu.

 Nepravilnosti su se, između ostalog, odnosile na sljedeće:

 – strateški plan razvoja nije donesen (kojim bi bila utvrđena jasna misija, vizija i poslovni ciljevi), nije donesen poslovni plan za razdoblje od četiri godine, plan gradnje komunalnih vodnih građevina nije dostavljen Hrvatskim vodama radi pribavljanja mišljenja o usklađenosti s višegodišnjim programom gradnje

 – popis imovine i obveza nije u cijelosti obavljen u skladu s propisima

 – analitička evidencija obveza za primljene predujmove nije ustrojena

 – potraživanja od kupaca u analitičkoj evidenciji nisu jednaka potraživanjima u glavnoj knjizi i financijskim izvještajima

 – pojedine poslovne promjene nisu evidentirane na ispravnim računima računskog plana

– primijenjene su niže stope amortizacije za pojedinu imovinu od stopa utvrđenih Računovodstvenim politikama

 – za usluge pražnjenja i odvoza komunalnih otpadnih voda iz individualnih sustava odvodnje te njihovog ispuštanja u sustav javne odvodnje s dva trgovačka društva i jednom fizičkom osobom nisu zaključeni ugovori niti dane koncesije

 – Odlukom o cijeni vodnih usluga nisu utvrđene cijene vodnih usluga

 – za potraživanja od jednog kupca za pružene vodne usluge prema ispostavljenim računima od 2017. do konca 2021. nisu upućivane opomene niti su poduzimane mjere prisilne naplate

 – koncesijska naknada za posebnu upotrebu pomorskog dobra, na temelju zaključenih ugovora, za razdoblje od 2018. do konca 2021. nije uplaćivana te u poslovnim knjigama nisu evidentirane odnosno u financijskim izvještajima iskazane obveze

 – pri obračunu plaća, osnovna plaća uvećavana je za rad nedjeljom za 35,0 % umjesto za 50,0 %, a za rad noću za 40,0 % umjesto za 30,0 %, kako je utvrđeno Pravilnikom o radu

 – za nabavu vozila na temelju zaključenog Ugovora o financijskom *leasingu* nije pribavljena suglasnost većinskog vlasnika

 – ostvarena nabava znatno odstupa od planirane

– bez propisanih postupaka javne nabave nabavljene su usluge u iznosu od 843.409,00 kn, a radovi u vrijednosti od 121.520,00 kn nabavljeni su izravnim ugovaranjem te podaci o navedenoj nabavi nisu uneseni u Registar ugovora o javnoj nabavi i okvirnih sporazuma te u Statističko izvješće o javnoj nabavi

 – odluka o odabiru najpovoljnijeg ponuditelja u otvorenom postupku javne nabave Projektiranje, izgradnja i probni rad uređaja za pročišćavanje otpadnih voda Lapad, drugi stupanj pročišćavanja te projektiranje, izgradnja i probni rad postrojenja za sušenje mulja na lokaciji Osojnik te izgradnja novog kopnenog i podmorskog ispusta uređaja za pročišćavanje otpadnih voda nije donesena u roku utvrđenom dokumentacijom za nadmetanje, odnosno revizijom je utvrđeno kašnjenje od 125 dana u odnosu na rok za donošenje odluke o odabiru.

 Za utvrđene nepravilnosti i propuste Ured je dao **69 naloga i preporuka**, čija bi provedba pridonijela postizanju istinitosti i vjerodostojnosti poslovnih knjiga i financijskih izvještaja, većoj usklađenosti poslovanja sa zakonima i drugim propisima, većoj razini javne odgovornosti za gospodarsko i racionalno upravljanje sredstvima, postizanju ušteda pri nabavi roba, radova i usluga te većoj transparentnosti u postupcima nabave.

 Osim toga, utvrđeno je da je, od **26 naloga i preporuka danih u prošlim revizijama**, **provedeno 15 naloga i preporuka**, **dva nisu provedena**, **osam je djelomično provedeno ili je u postupku provedbe**, a zbog statusnih promjena, promjena propisa ili promjena okolnosti u kojima društva posluju **nije primjenjiv jedan nalog**.

**II. REVIZIJA USKLAĐENOSTI**

 Revizijom usklađenosti provjerava se jesu li aktivnosti, financijske transakcije i informacije u skladu s propisima i unutarnjim aktima subjekta revizije i o tome izražava mišljenje (koje može biti bezuvjetno, uvjetno, suzdržano, nepovoljno).

 Revizijom usklađenostiproračunskog korisnika državnog proračuna, **Hrvatske energetske regulatorne agencije**, obuhvaćeno je poslovanje **za** **2021. i 2022.** i izraženo  **nepovoljno mišljenje.**

 Ciljevi revizije bili su:

– provjeriti obavljaju li se osnovni poslovi u skladu sa zakonima, drugim propisima te unutarnjim aktima Agencije

– provjeriti ostvarenje prihoda s naglaskom na ostvarenje prihoda od naknada za obavljanje poslova regulacije energetskih djelatnosti

– provjeriti aktivnosti praćenja gubitaka u prijenosnoj i distribucijskoj mreži

– provjeriti aktivnosti praćenja bilance proizvodnje i potrošnje električne energije

– provjeriti aktivnosti u vezi s uravnoteženjem elektroenergetskog sustava i pomoćne usluge

– provjeriti upravljanje ljudskim potencijalima s naglaskom na zapošljavanje, unaprjeđenje te obračun plaća

– provjeriti postupke javne nabave

– provjeriti provedbu naloga i preporuka iz prošlih revizija

– provjeriti druge aktivnosti u vezi s poslovanjem Agencije.

**Nepovoljno mišljenje** o usklađenosti poslovanja izraženo je zbog značajnih nepravilnosti i propusta u provođenju različitih vrsta nadzora određenih odredbama članka 11. Zakona o regulaciji energetskih djelatnosti kao osnovnih poslova koje obavlja Agencija te drugih nepravilnosti i propusta u obavljanju djelatnosti.

Najznačajnije nepravilnosti koje su utjecale na izražavanje nepovoljnog mišljenja odnosile su se na sljedeće:

– predsjednik Upravnog vijeća nije imenovan te Agencija ima tri člana Upravnog vijeća, što je manje od broja članova utvrđenih odredbama Zakona o regulaciji energetskih djelatnosti i Statuta, kojima je određeno da Upravno vijeće ima pet članova

– unutarnjim aktima nije detaljno uređen način provedbe pojedinih osnovnih poslova utvrđenih odredbama Zakona o regulaciji energetskih djelatnosti

– tijekom 2021. i 2022. Agencija nije obavljala poslove utvrđene odredbama članka 11. Zakona o regulaciji energetskih djelatnosti koji se odnose na nadzor transparentnosti funkcioniranja tržišta energije, nadzor stupnja otvorenosti, natjecanja i zlouporaba na tržištu energije i u opskrbi kupaca, nadzor ograničavajućih ugovora, nadzor slobode ugovaranja u pogledu ugovora o opskrbi s mogućnošću prekida te dugoročnih ugovora, nadzor povjerljivosti podataka kupaca o potrošnji energije, nadzor primjene propisanih kriterija za utvrđivanje pristupa sustavu skladišta plina te izvještavanje drugih mjerodavnih državnih tijela, Agencije za suradnju energetskih regulatora (ACER), Europske komisije i drugih tijela Europske unije, odnosno podnošenje godišnjeg izvješća ACER-u i Europskoj komisiji

– odredbama Uredbe (EU) br. 1227/2011 Europskog parlamenta i Vijeća iz 2011. o cjelovitosti i transparentnosti veleprodajnog tržišta energije određeno je da bi nacionalna regulatorna tijela, koja imaju sveobuhvatno razumijevanje kretanja na tržištima energije u svojim državama članicama trebala imati ulogu osiguravanja učinkovitog nadzora tržišta na nacionalnoj razini te da su suradnja ACER-a i nacionalnih tijela potrebni radi osiguravanja nadzora i transparentnosti tržišta energije; određeno je da nacionalna regulatorna tijela bez odgađanja obavještavaju ACER ako imaju utemeljene razloge za sumnju da se u toj državi članici ili u drugoj državi članici izvršavaju ili su izvršena djela kojima se krši navedena Uredba; određeno je da je za učinkovit nadzor tržišta potreban redovit i pravodoban pristup evidenciji o transakcijama, kao i pristup strukturnim podacima o kapacitetu i korištenju sustava za proizvodnju, skladištenje, potrošnju ili prijenos električne energije ili transport prirodnog plina; određeno je da nacionalna regulatorna tijela surađuju na regionalnoj razini s ACER-om pri izvršavanju nadzora veleprodajnih tržišta energije te imaju pristup informacijama koje ACER čuva i prikuplja te da nacionalna regulatorna tijela također mogu nadzirati aktivnosti trgovanja veleprodajnim energetskim proizvodima na nacionalnoj razini, a Agencija nije obavljala nadzor u skladu s odredbama navedene Uredbe, u vrijeme obavljanja revizije (srpanj 2023.) nije imala pristup podacima koje s veleprodajnih tržišta prikuplja ACER (jer nije ispunila zahtjeve za osiguranje informacijske sigurnosti), nije izgrađena izdvojena računalna mreža za potrebe provedbe navedene Uredbe (uz uvođenje sustava upravljanja informacijskom sigurnošću), obavijesti o uočenim nepravilnostima nisu dostavljane ACER-u

– u pojedinim slučajevima izdane su dozvole za obavljanje energetskih djelatnosti, a da energetski subjekti nisu dostavili dokaze da sa zaposlenicima imaju zaključen ugovor o radu; u okviru iste vrste energetske djelatnosti različito su određena razdoblja važenja dozvola; unutarnjim aktom nisu određeni kriteriji na temelju kojih se utvrđuje razdoblje na koje se produžavaju dozvole u okviru pojedinih vrsta energetskih djelatnosti

– Pravilnikom o organizaciji i sistematizaciji nisu obuhvaćeni poslovi nadzora povjerljivosti podataka kupaca o potrošnji energije te nadzora primjene propisanih kriterija za utvrđivanje pristupa sustavu skladišta plina koji su prema odredbama Zakona o regulaciji energetskih djelatnosti određeni kao osnovni poslovi Agencije te stvarno potreban broj zaposlenih koji će osigurati provedbu poslova utvrđenih odredbama Zakona o regulaciji energetskih djelatnosti nije utvrđen

– godišnji planovi zapošljavanja za 2021. i 2022. nisu doneseni, prije provedbe postupaka zapošljavanja predsjednik Upravnog vijeća nije donosio pisane odluke u kojima je obrazložena potreba novog zapošljavanja, unutarnjim aktom nije propisano osnivanje i poslovi povjerenstva za provođenje postupaka izbora kandidata niti su uređeni postupci i kriteriji za izbor kandidata; rangiranje kandidata nije obavljano, a rezultati izbora kandidata nisu objavljivani na mrežnim stranicama

– koeficijenti radnih mjesta nisu jednoobrazno primjenjivani za ista radna mjesta; unutarnjim aktima nisu utvrđeni kriteriji i mjerila za vrednovanje rezultata rada te nisu uređeni postupci, uvjeti i kriteriji za unaprjeđenje zaposlenika na radno mjesto s višim koeficijentom.

 Za utvrđene nepravilnosti i propuste dana su **23 naloga i preporuke**, čija bi provedba pridonijela većoj usklađenosti poslovanja sa zakonima i unutarnjim aktima te višoj razini javne odgovornosti za racionalno upravljanje javnim sredstvima.

**III. REVIZIJE UČINKOVITOSTI**

 Revizijama učinkovitosti **ocjenjuje se** ostvaruju li se projekti, programi i aktivnosti subjekata revizije u skladu s načelima ekonomičnosti, djelotvornosti i svrsishodnosti te ima li prostora za poboljšanja.

**Upravljanje građevinama za navodnjavanje i mješovitim melioracijskim građevinama u Republici Hrvatsko**j

Revizijom učinkovitosti upravljanja građevinama za navodnjavanje i mješovitim melioracijskim građevinama u Republici Hrvatskoj obuhvatili smo **Ministarstvo poljoprivrede, Ministarstvo gospodarstva i održivog razvoja**, **Hrvatske vode** te **sve županije**.

**Predmet** revizije bile su aktivnosti tijela nadležnih za upravljanje građevinama za navodnjavanje i mješovitim melioracijskim građevinama u Republici Hrvatskoj, a revizijom je obuhvaćen pravni, strateški i planski okvir za učinkovito upravljanje građevinama za navodnjavanje i mješovitim melioracijskim građevinama, evidencije građevina za navodnjavanje, gradnja, korištenje i održavanje građevina za navodnjavanje i mješovitih melioracijskih građevina, korištenje voda za navodnjavanje u skladu s vodnim potencijalom i potrebama za navodnjavanjem te provođenje nadzora nad korištenjem voda i informiranje o navodnjavanju i ostvarenju Nacionalnog projekta navodnjavanja i gospodarenja poljoprivrednim zemljištem i vodama u Republici Hrvatskoj – NAPNAV.

Podaci o ukupnim poljoprivrednim površinama koje su pokrivene sustavima za navodnjavanje u Republici Hrvatskoj (s naznakom radi li se o javnom ili privatnom sustavu) se ne prikupljaju niti su objedinjeni.

Prema podacima Hrvatskih voda, sustavi javnog navodnjavanja obuhvaćaju površinu od 17 936 ha, dok druga tijela imaju drukčije podatke.

Obavljanjem ove revizije u kojoj su subjekti bili županije, kao vlasnici građevina za javno navodnjavanje, utvrđeno je da je do sredine 2023. izgrađena 21 građevina za navodnjavanje, od kojih dio građevina još nema uporabne dozvole, a dio građevina koje su izgrađene nisu u funkciji (neke od njih su u određenom razdoblju bile u funkciji). Kod 21 izgrađene građevine javnog navodnjavanja površina zemljišta u obuhvatu je 7 580,54 ha, od čega je površina zemljišta koje je moguće navodnjavati jer korisnici imaju opremu za navodnjavanje 2 205,09 ha, dok je tijekom 2022. navodnjavano 1 325,45 ha poljoprivrednog zemljišta.

Tema navodnjavanja je odabrana jer je Republika Hrvatska na začelju Europske unije u vezi s poljoprivrednim površinama koje se navodnjavaju.

Revizijom je, između ostalog, utvrđeno sljedeće:

– aktivnosti radi donošenja planskih dokumenata – NAPNAV-a i Višegodišnjeg programa gradnje nisu pravodobno poduzete

– Republika Hrvatska nema pouzdane i objedinjene podatke o površinama koje su pokrivene sustavima za navodnjavanje

– prije početka gradnje građevina za navodnjavanje nisu doneseni programi gradnje sustava navodnjavanja, a također nisu doneseni ni programi održavanja sustava navodnjavanja za sustave koji su započeli s radom, što nije u skladu s odredbama Zakona o vodama i Pravilnika o upravljanju i uređenju sustava za navodnjavanje

– katastar vodnih građevina nije ustrojen, a Registar korištenja voda za navodnjavanje ne sadrži sve propisane podatke u skladu s odredbama Pravilnika o sadržaju, obliku i načinu vođenja vodne dokumentacije

– odluke o visini i obvezi plaćanja naknade za navodnjavanje nisu donesene te nije obračunavana i naplaćivana naknada za navodnjavanje za sustave koji su započeli s radom

– dio izgrađenih sustava za navodnjavanje se ne koristi ili se ne koristi u punom kapacitetu

– planirane aktivnosti kroz provedbu pilot-projekata, kojima je trebalo utvrditi način postupanja, većinom nisu realizirane, a pripremne radnje na izgradnji građevina za navodnjavanje jako dugo traju

– komasacija, kao jedan od preduvjeta za izgradnju javnih sustava navodnjavanja, nije provedena

– nisu provođene sustavne izobrazno-informativne aktivnosti korisnika navodnjavanja u vezi s koristima postojećih sustava javnog navodnjavanja, novim tehnologijama i načinom financiranja sustava javnog navodnjavanja, odabirom optimalne opreme za navodnjavanje, povećanjem priroda poljoprivrednih kultura na površinama koje se navodnjavaju, potrebom proizvodnje poljoprivrednih kultura koje se nedovoljno proizvode u Republici Hrvatskoj te drugim koristima primjene sustava javnog navodnjavanja.

Ukupno je dano **119 naloga i preporuka**, čijom bi se provedbom postigla poboljšanja u vezi s uspostavom pravnog, strateškog i planskog okvira te gradnjom, korištenjem i održavanjem građevina za navodnjavanje i mješovitih melioracijskih građevina, korištenjem voda za navodnjavanje te informiranjem o navodnjavanju kako bi se učinkovito upravljalo građevinama za navodnjavanje i mješovitim melioracijskim građevinama u Republici Hrvatskoj.

Osoba za kontakt: Josipa Maraković, načelnica odjela, adresa elektroničke pošte: josipa.marakovic@revizija.hr, broj mobitela: 095 67 02 594.

 NAČELNICA ODJELA ZA ODNOSE S JAVNOŠĆU

 Josipa Maraković, dipl. oec., v. r.

Privitak:

Izražena mišljenja u izvješćima o obavljenoj reviziji dostavljenima Hrvatskom saboru 20. prosinca 2023.

**FINANCIJSKE REVIZIJE**

*(mišljenja: bezuvjetno; uvjetno; suzdržano; nepovoljno)*

| Redni broj | Naziv subjekta | Mišljenje o |
| --- | --- | --- |
| financijskim izvještajima | usklađenosti poslovanja |
|  Političke stranke |
| 1. | Akcija mladih (AM) | uvjetno | bezuvjetno |
| 2. | Bandić Milan 365 – Stranka rada i solidarnosti (365 Stranka rada i solidarnosti) | bezuvjetno | bezuvjetno |
| 3. | Blok za Hrvatsku (Blok) | bezuvjetno | bezuvjetno |
| 4. | Centar | uvjetno | bezuvjetno |
| 5. | Damir Bajs Nezavisna lista (Damir Bajs NL) | uvjetno | bezuvjetno |
| 6. | Demokratski HSS (DHSS) | uvjetno | uvjetno |
| 7. | Domovinski pokret (DP) | uvjetno | uvjetno |
| 8. | Dubrovačka stranka (DUSTRA) | bezuvjetno | bezuvjetno |
| 9. | Dubrovački demokratski sabor (DDS) | bezuvjetno | bezuvjetno |
| 10. | Duspara Mirko – Nezavisna lista (Duspara Mirko – NL) | bezuvjetno | bezuvjetno |
| 11. | Fokus | bezuvjetno | bezuvjetno |
| 12. | Građansko-liberalni savez (Glas) | bezuvjetno | bezuvjetno |
| 13. | HRAST – Pokret za uspješnu Hrvatsku | bezuvjetno | bezuvjetno |
| 14. | Hrvatska demokratska zajednica (HDZ)  | bezuvjetno | bezuvjetno |
| 15. | Hrvatska demokršćanska stranka (HDS)  | bezuvjetno | bezuvjetno |
| 16. | Hrvatska konzervativna stranka (HKS) | uvjetno | bezuvjetno |
| 17. | Hrvatska narodna stranka – liberalni demokrati (HNS)  | bezuvjetno | bezuvjetno |
| 18. | Hrvatska seljačka stranka (HSS) | uvjetno | bezuvjetno |
| 19. | Hrvatska socijalno-liberalna stranka (HSLS) | bezuvjetno | bezuvjetno |
| 20. | Hrvatska stranka prava (HSP) | uvjetno | bezuvjetno |
| 21. | Hrvatska stranka umirovljenika (HSU) | uvjetno | bezuvjetno |
| 22. | Hrvatski demokratski savez Slavonije i Baranje (HDSSB) | bezuvjetno | bezuvjetno |
| 23. | Hrvatski suverenisti | uvjetno | bezuvjetno |
| 24. | Istarska stranka umirovljenika – Partito Istriano dei pensionati (ISU – PIP) | bezuvjetno | bezuvjetno |
| 25. | Istarski demokratski sabor (IDS) | bezuvjetno | bezuvjetno |
| 26. | Ključ Hrvatske (Ključ) | uvjetno | uvjetno |
| 27. | LiPO | bezuvjetno | bezuvjetno |
| 28. | Most | bezuvjetno | bezuvjetno |
| 29. | Možemo! – politička platforma (Možemo!) | bezuvjetno | bezuvjetno |
| 30. | Narodna stranka – REFORMISTI (REFORMISTI) | bezuvjetno | bezuvjetno |
| 31. | Nezavisna lista mladih (NLM) | uvjetno | bezuvjetno |
| 32. | Nezavisna lista Stipe Petrina (NLSP) | uvjetno | bezuvjetno |
| 33. | Nezavisna lista Višnjan (NLV) | bezuvjetno | bezuvjetno |
| 34. | Nezavisna platforma sjevera (NPS) | uvjetno | bezuvjetno |
| 35. | Nezavisni | bezuvjetno | bezuvjetno |
| 36. | Nova ljevica (NL) | bezuvjetno | bezuvjetno  |
| 37. | Pametno za Split i Dalmaciju | uvjetno | uvjetno |
| 38. | Primorsko goranski savez (PGS) | bezuvjetno | bezuvjetno  |
| 39. | Radnička fronta (RF) | uvjetno | bezuvjetno  |
| 40. | Samostalna demokratska srpska stranka (SDSS) | bezuvjetno | bezuvjetno |
| 41. | Socijaldemokratska partija Hrvatske (SDP) | bezuvjetno | bezuvjetno |
| 42. | Srđ je Grad (SJG) | bezuvjetno | bezuvjetno |
| 43. | Stjepan Kožić – nezavisna lista (SKNL) | bezuvjetno | bezuvjetno |
| 44. | Stranka demokratske akcije Hrvatske (SDA Hrvatske) | uvjetno | bezuvjetno |
| 45. | Stranka s Imenom i Prezimenom (IP) | bezuvjetno | bezuvjetno |
| 46. | Unija Kvarnera (UNIJA) | uvjetno | bezuvjetno |
| 47. | Zagreb je naš! | bezuvjetno | bezuvjetno |
| 48. | Željko Kerum – Hrvatska građanska stranka (HGS)  | uvjetno | uvjetno |
| Nezavisni zastupnici |
| 1. | Vladimir Bilek  | bezuvjetno | bezuvjetno |
| 2. | Robert Jankovics  | bezuvjetno | bezuvjetno |
| 3. | Veljko Kajtazi  | bezuvjetno | bezuvjetno |
| 4. | Ermina Lekaj Prljaskaj  | uvjetno | bezuvjetno |
| 5. | dr. sc. Furio Radin  | bezuvjetno | bezuvjetno |
|  Jedinice lokalne i područne (regionalne) samouprave |
| 1. | Krapinsko-zagorska županija | bezuvjetno | bezuvjetno |
| 2. | Grad Šibenik | bezuvjetno | bezuvjetno |
| 3. | Grad Zabok | bezuvjetno | bezuvjetno |
| 4. | Općina Donji Andrijevci | bezuvjetno | uvjetno |
| 5. | Općina Kumrovec | bezuvjetno | uvjetno |
| 6. | Općina Seget | uvjetno | uvjetno |
|  Trgovačka društva u vlasništvu lokalnih jedinica |
| 1. | Čistoća Cetinske krajine d.o.o., Sinj  | uvjetno | uvjetno |
| 2. | Našički vodovod d.o.o. | uvjetno | uvjetno |
| 3. | Vodovod Dubrovnik d.o.o. | uvjetno | uvjetno |

**REVIZIJA USKLAĐENOSTI**

*(mišljenje: bezuvjetno; uvjetno; suzdržano; nepovoljno)*

|  |  |  |
| --- | --- | --- |
| Redni broj | Naziv subjekta | Izraženo mišljenje |
| 1. | Hrvatska energetska regulatorna agencija | nepovoljno |